చెన్నైలో 19వ ఆసియా
స్క్వాష్‌ చాంపియన్‌షిప్‌ టోర్నమెంట్‌
చెన్న్తై : 19వ ఆసియా స్క్వాష్‌ చాంపియన్‌షిప్‌ను చెన్నైలో నిర్వహించనున్నారు. చెన్నైలోని ఇండియన్‌ స్క్వాష్‌ అకాడమీలో ఏర్పాటు చేసిన సమావేశంలో ఆసియా స్క్వాష్‌ ఫౌండేషన్‌ వైస్‌ ప్రెసిడెంట్‌, ఆర్గనైజింగ్‌ కమిటీ చైర్మన్‌ దేవేంద్రనాథ్‌ సారంగ్‌, చాంపియన్‌షిప్‌ డైరెక్టర్‌ సైరస్‌ పాంచా, టోర్నమెంట్‌ రెఫరీ యోగేంద్ర సింగ్‌ వివరాలను తెలిపారు. చెన్నైలో 2012, 2010లో స్క్వాష్‌ చాంపియన్‌షిప్‌ టోర్నమెంట్‌ నిర్వహించగా, 2017లో మూడోసారి నిర్వహించనున్నామన్నారు. ఈ టోర్నమెంట్‌కు 12 దేశాల నుంచి భారత్‌, హాంకాంగ్‌, మలేషియా, జపాన్‌, పాకిస్థాన్‌, ఇరాన్‌, కొరియా, సింగపూర్‌, నేపాల్‌ తదితర దేశాల నుంచి క్రీడాకారులు పాల్గొంటారు. ఇండియన్‌ స్క్వాష్‌ చాంపియన్‌షిప్‌ టోర్నమెంట్‌ ఇండియన్‌ స్క్వాష్‌ అకాడమీలో జరుగనున్నట్లు తెలిపారు. పాకిస్థాన్‌ నుంచి ఒకే ఒక క్రీడాకారుడు పాల్గొననున్నట్లు తెలిపారు. స్త్రీలకు, పురుషులకు వేర్వేరుగా జరుగుతున్న ఈ పోటీలకు పలు సంస్థలు స్పాన్సర్లుగా వ్యవరిస్తున్నారని తెలిపారు. మెహతా జ్యుయిలరీ సంస్థ స్క్వాష్‌ చాంపియన్‌షిప్‌ టోర్నమెంట్‌లో ఉత్తమ ప్రతిభ చూపిన భారత క్రీడాకారులకు స్త్రీలకు డైమండ్‌ పెండెంట్‌, పురుషులకు బంగారు బ్రాస్‌లెట్‌ బహుమతులుగా ప్రదానం చేయనున్నుట్లు ఆ సంస్థ అధిపతి అభమ్‌ మెహతా తెలిపారు. స్క్వాష్‌ చాంపియన్‌షిప్‌ టోర్నమెంట్‌ ఈ నెల 30వ తేదీ వరకు చెన్నైలో నిర్వహించనున్నట్లు తెలిపారు.